De såkaldte LAG-midler, der skal skabe udvikling og innovation i lokalområderne, bliver skåret med 30 procent. Til stor utilfredshed for blandt andre Vesthimmerlands borgmester.

Da Glenholm Vingård ved Ranum i Vesthimmerland skulle udvide produktionen, var det de såkaldte LAG-midler, der gjorde det muligt. Men puljen, der er øremærket til at skabe udvikling og innovation i lokalområderne, skrumper nu med 30 procent. Årsagen er den netop vedtagne Landbrugs- og Fødevarepakke. En del af finansieringen til den findes nemlig ved at skære i LAG-midlerne. - Jeg synes, det er katastrofalt. Sådan siger Vesthimmerlands borgmester Knud Kristensen (Kons.), der sammen med 28 borgmestre fra resten af landet raser over den store nedskæring på LAG-midlerne - Vi kan ikke skabe det liv og de aktiviteter i lokalsamfundene, som vi har kunnet hidtil, siger han videre. Og netop i en kommune som Vesthimmerland er det uhyre vigtigt at holde på borgerne og lokke nye til. - Vi har behov for at gøre en indsats for at der sker udvikling i vores landområder og de lokale områder, og det er LAG-midlerne, der gør, at vi kan gøre en forskel. Glenholm Vingård fik udvidet produktionen med hjælp fra LAG-midlerne, og hvis ikke det var en mulighed, kunne udvidelsen have lange udsigter. - Det var det, der gjorde, at vi tog springet dengang. Ellers skulle vi have brugt flere år på det, siger indehaver Jesper Madsen. På Christiansborg erkender erhvervs- og vækstminister Troels Lund Poulsen (Venstre), at det har konsekvenser at skære i LAG-midlerne, men han står også gerne på mål for beslutningen. Spørgsmål: Hvorfor skal det være enten landbrugspakke eller LAG-midler? - Fordi pengene jo skal være der, og vi kan ikke finde penge, der ikke er til stede. Vi har alle skullet bidrage til at lave landbrugs- og fødevarepakken, og der har vi så bidraget med nogle LAG-midler, siger Troels Lund Poulsen og fortsætter: - Jeg synes, det er vigtigt at sige om LAG-midlerne, at de er ganske udmærket til at skabe lokal aktivitet, men det, der er helt afgørende i vores landdistrikter, er, at der bliver skabt beskæftigelse, og at der er nogle erhvervsklynger, der betyder noget. Og der må man bare sige, at landbruget betyder ekstremt meget for de arbejdspladser, der er i vores landdistrikter.